क'कराझार , नवेम्बर 20 : " बिटिचीखौ दाफामफिन्नानै इउटिची दाफुंनो नागिरनायाव अबर' सुराक्सा समिटि , आक्रासु आरो आमसुनि 24 घन्टा आसाम बन्द' होनाया आयेन बेरेखा मानोना बिटिचीखौ दाफामफिन्नाया संबिजिरनि बादियैसो ट्रायबेल सुबुंफोरखौ रैखाथि होनो नागिरदों " होन्ना बड'लैन्ड जनजाति सुराक्सा मन्चनि ( BJSM ) गाहाय आफादगिरि जनकलाल बसुमथारि बिथांआ बुङो " जाय बिथांमोनहा बन्द'होदों बे बिथांमोनहा ट्रायबेल नङा , आरो Non - Protected Class , बेनिनो गोबां सुबुंफोरा बिटिची खुंथायनि सिङाव थानाय ट्रायबेल बेल्ट आरो ब्लक ओनसोलफोराव आयेन बेरेखायै थागासिनो दं , 6 Schedule खुंथायनि सिङाव बिथांमोनहा बन्द' फोसावनो आरो हेंथा होनो मोन्थाय गैया , माखासे आफादफोरा बिटिची खुंथायखौ गोरोन्थि बुजिदों होन्ना बिथांआ बुङो । बिथांआ बुंबावोदि , थागिबि असमिया आरो मुसलमानफोरा आलादा राज्यो बड'लैन्ड दाफुंनायखौ बेरेखा खालामाखै , नाथाय माखासे बांग्लादेसि आरो राजबंसिफोराल' बेरेखा खालामगासिनो दं , दुलाराय बड'लैन्ड माइनरिटि फरायसा आफादआ बांग्लादेस आरो पाकिस्ता हादोरफोरनिफ्राय आयेन बेरेखायै फैनायफोरखौ बेरेखा खालामगासिनो दं होन्ना बुङो । आयेन बेरेखायै फैनाय सुबुंफोरा बड'लैन्ड ओनसोलाव जेंना खालामगासिनो दं , बिथांमोनहा बन्द' होनो हानायनि मोन्थाय गैया बेनिखायनो बिथांमोनि 24 घन्टा आसाम बन्द' होनाया आयेन बेरेखा होन्नानै बिथां जनकलाल बसुमथारिआ बुंबावो । बिथांआ सरकारखौ आयेन बादियै बिथांमोनि बेरेखा गोख्रों मावथांखि लानो खावलायो । 
इउटिची दाफुंनाया ट्रायबेल सुबुंफोरनि खाबुनि थाखाय , बन्द' होनाया आयेन बेरेखा : BJSM